นักเศรษฐศาตร์หนุนคุมสินเชื่ออสังหาฯ
กรุงเทพโพลล์เผยความเห็นนักเศรษฐศาสาตร์หนุนมาตรการคุมสินเชื่ออสังหาฯหวั่นสัญญาณฟองสบู่ซ้ำรอยวิกฤต40ชี้ป้องกันดีกว่าแก้
16 พ.ย. 2553

กรุงเทพโพลล์เผยความเห็นนักเศรษฐศาสาตร์หนุนมาตรการคุมสินเชื่ออสังหาฯหวั่นสัญญาณฟองสบู่ซ้ำรอยวิกฤต40ชี้ป้องกันดีกว่าแก้ 
ศูนย์วิจัยมหาวิทยาลัยกรุงเทพ(กรุงเทพโพลล์) เปิดเผยผลสำรวจความเห็นนักเศรษฐศาสตร์ที่ทำงานอยู่ในหน่วยงานด้านการวิ เคราะห์ วิจัยเศรษฐกิจระดับชั้นนำของประเทศ จำนวน 22  แห่ง เรื่อง “ความเห็นต่อมาตรการควบคุมสินเชื่ออสังหาฯ ของ ธปท.”โดยเก็บข้อมูลระหว่างวันที่   12-15  พ.ย. ที่ผ่านมา  พบว่า
นักเศรษฐศาสตร์จำนวน 30 ใน 50 คน ชี้ให้เห็นว่าปัจจุบันเริ่มมีสัญญาณฟองสบู่ในภาคอสังหาริมทรัพย์  แม้ว่าสัญญาณดังกล่าวจะยังไม่เด่นชัดนักเมื่อเทียบกับปัญหาฟองสบู่ในช่วง วิกฤติปี 40
เมื่อสอบถามถึงโอกาสที่จะเกิดปัญหาฟองสบู่ในภาคอสังหาริมทรัพย์ในปีหน้า (พ.ศ. 2554) หาก ธปท. ไม่ออกมาตรการควบคุมใดๆ  นักเศรษฐศาสตร์จำนวน  28  คนยังคงเชื่อว่าโอกาสการเกิดฟองสบู่ในภาคอสังหาริมทรัพย์อยู่ในระดับต่ำ ขณะที่จำนวน  17 คนมองว่ามีโอกาสสูงที่จะเกิดฟองสบู่ (และในจำนวนนี้  10 คนมองว่ามาตรการของ ธปท. ที่ออกมายังมีความเข้มข้นไม่เพียงพอที่จะแก้ปัญหาฟองสบู่)
นอกจากนี้ เมื่อสอบถามความเห็นที่มีต่อ มาตรการควบคุมสินเชื่ออสังหาฯ ของ ธปท. นักเศรษฐศาสตร์มากถึง 40 ใน 50 คน สนับสนุนการดำเนินมาตรการดังกล่าวของ ธปท.โดยมองว่า มาตรการดังกล่าวเป็นมาตรการที่ออกมาป้องกันซึ่งดีกว่ามาแก้ในภายหลัง  เพราะอาจจะไม่ทันการณ์   อีกทั้งยังเป็นการส่งสัญญาณไปยังผู้ประกอบการและผู้ซื้อ  ซึ่งจะส่งผลในแง่จิตวิทยา  และเป็นการรักษาเสถียรภาพในระยะยาวอีกด้วย 
ทั้งนี้ นักเศรษฐศาสตร์หลายท่านได้กล่าวชื่นชมการดำเนินมาตรการของ ธปท. ในครั้งนี้ว่าเป็นมาตรการที่ดี ไม่เข้มงวดจนเกินไป  แต่สามารถส่งผลกระทบในแง่จิตวิทยาต่อตลาดได้  อีกทั้งยังมีการขอความคิดเห็นจากผู้ประกอบการ  และหน่วยงานที่เกี่ยวข้องทุกภาคส่วน  อันช่วยให้ตลาดมีการซึมซับข่าวในระดับหนึ่งก่อนการประกาศมาตรการออกมา
สำหรับในปีหน้า (พ.ศ. 2554)  นักเศรษฐศาสตร์ยังคงเป็นห่วงการเกิดฟองสบู่ในตลาดหลักทรัพย์ ตลาดตราสารหนี้  ตลาดทองคำ  ตลาดสินค้าโภคภัณฑ์  รวมถึง  ธุรกิจอสังหาฯ ในส่วนที่เกี่ยวเนื่องกับธุรกิจการท่องเที่ยว  อันเป็นผลสืบเนื่องจากการดำเนินนโยบายการเงินของสหรัฐ